NARIADENIE KOMISIE (ES) č. 153/2006
z 27. januára 2006,
ktorým sa mení a dopĺňa nariadenie (ES) č. 1819/2005, ktorým sa prijíma plán prideľovania prostriedkov, ktoré sa v roku 2006 majú vyúčtovať členským štátom na dodávky potravín z intervenčných zásob v prospech najodkázanejších osôb v Spoločenstve
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3730/87 z 10. decembra 1987, ktorým sa stanovujú všeobecné pravidlá pre dodávky potravín z intervenčných zásob organizáciám povereným ich rozdelením najodkázanejším osobám v Spoločenstve (1), a najmä na jeho článok 6,
so zreteľom na nariadenie Rady (ES) č. 2799/98 z 15. decembra 1998, ktoré stanovuje poľnohospodárske menové dojednania pre euro (2), a najmä na jeho článok 3 ods. 2,
keďže:
(1)
V súlade s článkom 2 nariadenia Komisie (EHS) č. 3149/92 z 29. októbra 1992, ktorým sa stanovujú podrobné vykonávacie pravidlá pre dodávky potravín z intervenčných zásob v prospech najodkázanejších osôb v Spoločenstve (3), sa nariadením Komisie (ES) č. 1819/2005 (4) prijal plán distribúcie, ktorý sa má financovať z prostriedkov dostupných v rozpočtovom roku 2006. V pláne sa pre každý členský štát uplatňujúci toto opatrenie ustanovuje najmä maximálna výška finančných prostriedkov, ktoré má k dispozícii na realizáciu svojej časti plánu, množstvo každého druhu výrobku, ktoré sa má stiahnuť zo zásob v držbe intervenčných agentúr, ako aj granty na nákup určitých výrobkov na trh.
(2)
S cieľom zohľadniť osobitné potreby Grécka by sa ročný plán na rok 2006 mal zmeniť a doplniť, aby sa povolilo stiahnutie ryže ako platobného prostriedku pre obilniny a obilné výrobky, v súlade so štvrtým pododsekom článku 4 ods. 1 písm. b) nariadenia (EHS) č. 3149/92. Množstvo ryže pôvodne pridelené Grécku podľa prílohy I k nariadeniu (ES) č. 1819/2005 by sa preto malo zodpovedajúcim spôsobom upraviť.
(3)
Nariadenie (ES) č. 1819/2005 by sa preto malo zodpovedajúcim spôsobom zmeniť a doplniť.
(4)
Opatrenia ustanovené v tomto nariadení sú v súlade so stanoviskami všetkých príslušných riadiacich výborov,
PRIJALA TOTO NARIADENIE:
Článok 1
Príloha I k nariadeniu (ES) č. 1819/2005 sa mení a dopĺňa takto:
1.
časť b) sa nahrádza textom uvedeným v prílohe I k tomuto nariadeniu;
2.
text uvedený v prílohe II k tomuto nariadeniu sa dopĺňa ako časť c).
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 27. januára 2006